THAI นำร่องใช้ระบบแสกนใบหน้า Biometric เช็คอินผู้โดยสาร
THAI เผย AOT นำทดสอบใช้ระบบแสกนใบหน้า Biometric เช็คอินผู้โดยสารด้วยความสมัครใจ เที่ยวบินแรก TG409 เส้นทางกรุงเทพ – สิงคโปร์ ตั้งแต่วันนี้-30 เม.ย.66
THAI ทดสอบใช้ระบบแสกนใบหน้า Biometric เช็คอินผู้โดยสาร นำร่องเที่ยวบินแรก TG409 เส้นทางกรุงเทพ - สิงคโปร์
22 ก.พ. 2566

บริษัท การบินไทย จำกัด (มหาชน) หรือ THAI ระบุว่า บริษัท ท่าอากาศยานไทย จำกัด (มหาชน) หรือ AOT มอบหมายให้เป็นสายการบินนำร่อง หรือ Pilot Carrier ในโครงการ Biometric Technology ท่าอากาศยานสุวรรณภูมิ โดยเที่ยวบินที่ TG409 เส้นทางกรุงเทพ – สิงคโปร์ จะเป็นเที่ยวบินทดสอบที่นำเทคโนโลยีด้าน Biometric มาใช้ตรวจสอบอัตลักษณ์ของผู้โดยสาร ซึ่งจะมีการถ่ายภาพใบหน้าของผู้โดยสารขณะเช็คอิน ด้วยความสมัครใจ ตั้งแต่วันนี้-30 เม.ย.66
สำหรับผู้โดยสารที่เดินทางในเที่ยวบินดังกล่าวจะต้องเช็คอินที่เคาน์เตอร์หมายเลข D9 – D12, เครื่องให้บริการเช็คอินอัตโนมัติ (Common Use Self Service – Kiosk) หมายเลข 63-64 รวมทั้งเคาน์เตอร์ที่จัดไว้ให้เช็คอินกระเป๋าสัมภาระ (Common Use Back Drop) หมายเลข E14 ท่าอากาศยานสุวรรณภูมิ
ทั้งนี้ โครงการดังกล่าวเป็นการทดลองนำเทคโนโลยีด้าน Biometric มาใช้ตรวจสอบอัตลักษณ์ของผู้โดยสารที่เดินทางออกจากท่าอากาศยานสุวรรณภูมิ เพื่ออำนวยความสะดวกและเพิ่มขีดความสามารถในการตรวจสอบข้อมูลของผู้โดยสารโดยการถ่ายภาพใบหน้า ด้วยความสมัครใจ โดยเชื่อมต่อระบบไปยังทุกจุดบริการภายในท่าอากาศยานสุวรรณภูมิ อาทิ จุดตรวจ Passenger Validation และทางออกขึ้นเครื่อง เพื่อให้เป็นไปตามมาตรฐานสากล
นอกจากนี้ ผู้โดยสารจะสามารถลดระยะเวลาในการตรวจเอกสารก่อนการเดินทาง ได้รับความสะดวกสบายและรวดเร็วมากขึ้นกว่าเดิม โดยการบินไทยจะมีการประเมินผลการทดสอบร่วมกับหน่วยงานที่เกี่ยวข้อง เพื่อให้เกิดประโยชน์สูงสุดกับทุกภาคส่วนต่อไป